title: Odluka Vijeća (EU) 2020/509 od 3. travnja 2020. o postojanju prekomjernog deficita u Rumunjskoj

text:
                  8.4.2020

                  HR

                  Službeni list Europske unije

                  L 110/58

         ODLUKA VIJEĆA (EU) 2020/509
         od 3. travnja 2020.
         o postojanju prekomjernog deficita u Rumunjskoj
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 126. stavak 6.,
         uzimajući u obzir prijedlog Europske komisije,
         uzimajući u obzir primjedbe koje je dala Rumunjska,
         budući da:

                     (1)

                     U skladu s člankom 126. Ugovora o funkcioniranju Europske unije (UFEU) države članice trebaju izbjegavati prekomjerni državni deficit.

                     (2)

                     Pakt o stabilnosti i rastu temelji se na cilju korištenja zdravim državnim financijama kao sredstvom jačanja uvjeta za stabilnost cijena i snažnog održivog rasta koji dovodi do otvaranja novih radnih mjesta.

                     (3)

                     Postupkom u slučaju prekomjernog deficita u skladu s člankom 126. UFEU-a, kako je pojašnjeno Uredbom Vijeća (EZ) br. 1467/97 (1) (koja je dio Pakta o stabilnosti i rastu), predviđeno je donošenje odluke o postojanju prekomjernog deficita. Protokolom br. 12 o postupku u slučaju prekomjernog deficita, koji je priložen Ugovoru o Europskoj uniji i UFEU-u, utvrđuju se daljnje odredbe o provedbi postupka u slučaju prekomjernog deficita. Uredbom Vijeća (EZ) br. 479/2009 (2) utvrđuju se detaljna pravila i definicije za primjenu tih odredaba.

                     (4)

                     Člankom 126. stavkom 5. UFEU-a od Komisije se zahtijeva da ako smatra da u nekoj državi članici postoji ili bi se mogao pojaviti prekomjerni deficit, dotičnoj državi članici uputi svoje mišljenje i o tome izvijesti Vijeće. Komisija je, uzevši u obzir svoje izvješće doneseno u skladu s člankom 126. stavkom 3. UFEU-a i mišljenje Gospodarskog i financijskog odbora doneseno u skladu s člankom 126. stavkom 4. UFEU-a, zaključila da u Rumunjskoj postoji prekomjerni deficit. Komisija je stoga 4. ožujka 2020. Rumunjskoj uputila mišljenje o tome te obavijestila Vijeće. (3)

                     (5)

                     U članku 126. stavku 6. UFEU-a navodi se da Vijeće, prije nego što na temelju sveobuhvatne procjene odluči postoji li prekomjerni deficit, razmatra sve primjedbe koje dotična država članica želi dati. U slučaju Rumunjske sveobuhvatnom procjenom dolazi se do zaključaka u nastavku.

                     (6)

                     Prema podacima koje su rumunjska tijela dostavila 30. rujna 2019. i koje je zatim potvrdio Eurostat, deficit opće države u Rumunjskoj dosegnuo je 3 % bruto domaćeg proizvoda (BDP) u 2018., dok je dug opće države iznosio 35 % BDP-a. Uzimajući u obzir revidirane vrijednosti BDP-a koje je objavio rumunjski zavod za statistiku nakon objave Eurostatova priopćenja za javnost, ti su se udjeli neznatno promijenili, pri čemu je 2018. deficit iznosio 2,9 % BDP-a, a dug 34,7 % BDP-a. Prema podacima koji su dostavljeni za 2019. planiran je deficit opće države od 2,8 % BDP-a.

                     (7)

                     Vlada je 10. prosinca 2019. donijela fiskalno-proračunsku strategiju za razdoblje 2020.-2022. („Fiskalna strategija”) s ciljem deficita opće države od 3,8 % BDP-a u 2019. To je iznad i nije blizu referentne vrijednosti od 3 % BDP-a iz UFEU-a. Premašivanje referentne vrijednosti iz UFEU-a u 2019. nije iznimno jer nije posljedica ni neuobičajenog događaja ni ozbiljnog gospodarskog pada u smislu UFEU-a i Pakta o stabilnosti i rastu. U Komisijinoj zimskoj prognozi 2020. predviđa se da će rast realnog BDP-a iznositi 3,9 % u 2019. i 3,8 % u 2020. te da će proizvodni jaz biti oko nule. Jednokratne stavke iznosile su 0,1 % BDP-a u 2019. i bile su posljedica povrata upravnih pristojbi za okoliš na automobile. Planirano premašivanje referentne vrijednosti UFEU-a nije privremeno za potrebe UFEU-a i Pakta o stabilnosti i rastu. U Komisijinoj zimskoj prognozi 2020., proširenoj fiskalnim varijablama, predviđen je deficit opće države od 4 % BDP-a u 2019., 4,9 % BDP-a u 2020. i 6,9 % BDP-a u 2021. Predviđeno povećanje deficita najviše se temelji na znatnim povećanjima mirovina. Vlada u Fiskalnoj strategiji predviđa i da će deficit opće države u 2020. i 2021. ostati iznad referentne vrijednosti iz UFEU-a, uz predviđeni deficit od 3,6 % BDP-a u 2020. i 3,4 % u 2021. Kriterij deficita iz UFEU-a stoga prima facie nije ispunjen.

                     (8)

                     Rumunjski dug opće države iznosio je 34,7 % BDP-a u 2018. U Fiskalnoj strategiji i u Komisijinoj zimskoj prognozi 2020. proširenoj fiskalnim varijablama predviđa se da će se dug opće države do 2021. povećavati, ali će ostati ispod referentne vrijednosti iz UFEU-a. Prema Fiskalnoj strategiji dug opće države trebao bi se povećati na 37,8 % u 2021. Komisija predviđa znatnije povećanje, na 41,9 % BDP-a u 2021. Dakle, ispunjen je kriterij duga iz UFEU-a.

                     (9)

                     U skladu sa zahtjevima iz članka 126. stavka 3. UFEU-a, Komisija je u svojem izvješću analizirala i sve odgovarajuće čimbenike iz članka 126. stavka 3. UFEU-a. U skladu s člankom 2. stavkom 4. Uredbe (EZ) br. 1467/97, kad god omjer državnog duga i BDP-a ne prelazi referentnu vrijednost, relevantni čimbenici uzimaju se u obzir u koracima prema odluci o postojanju prekomjernog deficita. U procjeni usklađenosti Rumunjske s kriterijem deficita uzeti su u obzir odgovarajući čimbenici, posebice nedostatak djelotvornih mjera od 2017. kao odgovora na preporuke Vijeća u okviru postupka zbog značajnog odstupanja, ograničeni napredak Rumunjske u provedbi strukturnih reformi i visoki rizici za fiskalnu održivost kojima je Rumunjska izložena u srednjoročnom i dugoročnom razdoblju. Ti čimbenici ne mijenjaju zaključak da nije ispunjen kriterij deficita iz UFEU-a,

               DONIJELO JE OVU ODLUKU:

            Članak 1.
            Na temelju sveobuhvatne procjene zaključuje se da u Rumunjskoj postoji prekomjerni deficit zbog neusklađenosti s kriterijem deficita.

            Članak 2.
            Ova je Odluka upućena Rumunjskoj.

            Sastavljeno u Bruxellesu 3. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Uredba Vijeća (EZ) br. 1467/97 od 7. srpnja 1997. o ubrzanju i pojašnjenju provedbe postupka u slučaju prekomjernog deficita (SL L 209, 2.8.1997., str. 6.).

            (2)  Uredba Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (SL L 145, 10.6.2009., str. 1.).

            (3)  Svi dokumenti povezani s postupkom u slučaju prekomjernog deficita za Rumunjsku dostupni su na: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/ongoing-excessive-deficit-procedures/romania_en.


title: Odluka Vijeća (ZVSP) 2020/513 od 7. travnja 2020. o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Iraq)

text:
                  8.4.2020

                  HR

                  Službeni list Europske unije

                  L 113/38

         ODLUKA VIJEĆA (ZVSP) 2020/513
         od 7. travnja 2020.
         o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Iraq)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 16. listopada 2017. donijelo Odluku (ZVSP) 2017/1869 (1) o uspostavi savjetodavne misije Europske unije za potporu reformi sigurnosnog sektora u Iraku (EUAM Iraq).

                     (2)

                     Vijeće je 15. listopada 2018. donijelo Odluku (ZVSP) 2018/1545 (2) o izmjeni mandata misije EUAM Iraq i njezinu produljenju do 17. travnja 2020.

                     (3)

                     Nakon strateškog preispitivanja misije EUAM Iraq Politički i sigurnosni odbor (PSO) preporučio je izmjenu mandata misije EUAM Iraq i njegovo produljenje do 30. travnja 2022.

                     (4)

                     Odluku (ZVSP) 2017/1869 trebalo bi stoga na odgovarajući način izmijeniti.

                     (5)

                     Misija EUAM Iraq trebala bi imati projektnu jedinicu za utvrđivanje i provedbu projekata. Misija EUAM IRAQ trebala bi, prema potrebi, koordinirati i olakšavati projekte koje provode države članice i treće države u okviru svoje nadležnosti u područjima povezanima s misijom EUAM IRAQ i radi promicanja njezinih ciljeva te pružati savjete u vezi s tim projektima.

                     (6)

                     Misija EUAM Iraq provodit će se u kontekstu stanja koje se može pogoršati i koje bi moglo ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Odluka (ZVSP) 2017/1869 mijenja se kako slijedi:

                        1.

                        članci 2. i 3. zamjenjuju se sljedećim:

                           „Članak 2.
                           Ciljevi
                           Strateški ciljevi misije EUAM Iraq jesu:

                                       1.

                                       pružanje savjeta i stručnog znanja iračkim vlastima na strateškoj razini kako bi se utvrdili i definirali zahtjevi za dosljednu provedbu civilnih aspekata reforme sigurnosnog sektora u okviru nacionalnog programa sigurnosti Iraka i povezanih planova;

                                       2.

                                       analiza, ocjena i utvrđivanje mogućnosti na nacionalnoj, regionalnoj i lokalnoj razini za daljnji angažman Unije u pružanju potpore u vezi s potrebama reforme sektora civilne sigurnosti;

                                       3.

                                       informiranje i olakšavanje planiranja i provedbe od strane Unije i država članica; i

                                       4.

                                       pomoć delegaciji Unije pri koordinaciji potpore Unije i država članica u području reforme sektora civilne sigurnosti u Iraku, osiguravajući dosljednost djelovanja Unije.

                           Članak 3.
                           Zadaće
                           Kako bi se ispunili ciljevi iz članka 2., misija EUAM Iraq obavlja potrebne zadaće u skladu sa svojim dokumentima za planiranje.”;

                        2.

                        u članku 14. stavak 1. zamjenjuje se sljedećim:

                           „1.   Financijski referentni iznos za pokrivanje izdataka povezanih s misijom EUAM Iraq za razdoblje od 16. listopada 2017. do 17. listopada 2018. iznosi 17 300 000 EUR.
                           Financijski referentni iznos za pokrivanje izdataka povezanih s misijom EUAM Iraq za razdoblje od 18. listopada 2018. do 17. travnja 2020. iznosi 64 800 000 EUR.
                           Financijski referentni iznos za pokrivanje izdataka povezanih s misijom EUAM Iraq za razdoblje od 18. travnja 2020. do 30. travnja 2022. iznosi 79 500 000 EUR.
                           Vijeće odlučuje o financijskom referentnom iznosu za svako sljedeće razdoblje.”;

                        3.

                        umeće se sljedeći članak:

                           „Članak 14.a
                           Projektna jedinica

                              1.   Misija EUAM Iraq ima projektnu jedinicu za utvrđivanje i provedbu projekata. Misija EUAM IRAQ, prema potrebi, koordinira i olakšava projekte koje provode države članice i treće države u okviru svoje nadležnosti i uz dužno poštovanje institucionalnog okvira Unije u područjima povezanima s misijom EUAM IRAQ i radi promicanja njezinih ciljeva te pruža savjete u vezi s tim projektima.

                              2.   Misija EUAM IRAQ ovlaštena je zatražiti financijske doprinose od država članica ili trećih država za provedbu projekata za koje je utvrđeno da na dosljedan način nadopunjuju druge aktivnosti misije EUAM IRAQ ako su projekti:

                                          (a)

                                          predviđeni u financijskom izvještaju koji se odnosi na ovu Odluku; ili

                                          (b)

                                          integrirani u financijski izvještaj tijekom mandata EUAM Iraq putem izmjene na zahtjev voditelja misije.

                                    Misija EUAM IRAQ s tim državama sklapa aranžman koji osobito obuhvaća posebne postupke u slučaju pritužaba trećih strana u pogledu štete nastale zbog djelovanja ili propusta misije EUAM IRAQ pri upotrebi sredstava koja su te države stavile na raspolaganje. Ni Unija ni Visoki predstavnik ni u kojem slučaju ne odgovaraju državama doprinositeljicama za djelovanja ili propuste misije EUAM IRAQ pri upotrebi sredstava koja su te države stavile na raspolaganje.

                              3.   Financijski doprinosi trećih država projektnoj jedinici uvjetovani su prihvaćanjem od strane PSO-a.”;

                        4.

                        u članku 17. druga rečenica zamjenjuje se sljedećim:
                        „Primjenjuje se do 30. travnja 2022.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 7. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (ZVSP) 2017/1869 od 16. listopada 2017. o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (SL L 266, 17.10.2017., str. 12.).

            (2)  Odluka Vijeća (ZVSP) 2018/1545 od 15. listopada 2018. o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (SL L 259, 16.10.2018., str. 31.).


title: Odluka Komisije оd 25. ožujka 2020. o smjernicama za upravljanje imovinom zajedničkog fonda za rezervacije 2020/C 131/03

text:
                  22.4.2020

                  HR

                  Službeni list Europske unije

                  C 131/3

         ODLUKA KOMISIJE
         оd 25. veljače 2020.
         o smjernicama za upravljanje imovinom zajedničkog fonda za rezervacije
         (2020/C 131/03)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 213. stavak 5.,
         nakon savjetovanja s računovodstvenim službenikom Komisije,
         budući da:

                     (1)

                     Primjena financijskih instrumenata, proračunskih jamstava i financijske pomoći omogućuje djelotvorno i učinkovito korištenje proračunskih sredstava Unije. Stoga je nužno izdvajati rezervacije u jamstvene fondove kako bi se kada to bude potrebno mogao mobilizirati znatan iznos odobrenih sredstava za plaćanje.

                     (2)

                     Komisija upravlja imovinom Jamstvenog fonda Europskog fonda za strateška ulaganja u skladu s Uredbom (EU) 2015/1017 Europskog parlamenta i Vijeća (2) i imovinom Jamstvenog fonda Europskog fonda za održivi razvoj u skladu s Uredbom (EU) 2017/1601 Europskog parlamenta i Vijeća (3). Europska investicijska banka (EIB) upravlja imovinom Jamstvenog fonda za vanjska djelovanja u skladu s Odlukom Vijeća (EZ, Euratom) br. 480/2009 (4).

                     (3)

                     Komisija predlaže uspostavu dva nova sveobuhvatna proračunska jamstva od dana primjene višegodišnjeg financijskog okvira za razdoblje nakon 2020. – jamstvo InvestEU iz djelomičnog zajedničkog razumijevanja suzakonodavaca o Prijedlogu Uredbe Europskog parlamenta i Vijeća o uspostavi programa InvestEU (5) i jamstvo za vanjsko djelovanje iz Prijedloga Uredbe Europskog parlamenta i Vijeća o uspostavi Instrumenta za susjedstvo, razvoj i međunarodnu suradnju (6). U skladu s člankom 9. stavkom 1. djelomičnog zajedničkog razumijevanja suzakonodavaca o Prijedlogu uredbe Europskog parlamenta i Vijeća o uspostavi programa InvestEU, rezervacije za jamstvo InvestEU-a mogu se, među ostalim, osigurati doprinosima država članica. Jamstvo za vanjsko djelovanje kojim se podupiru operacije pokrivene proračunskim jamstvima, makrofinancijska pomoć i zajmovi trećim zemljama na temelju Odluke Vijeća 77/270/Euratom (7) trebalo bi uspostaviti na temelju postojećeg jamstva EFOR-a i Jamstvenog fonda za vanjska djelovanja. Stanje neto imovine na dan 31. prosinca 2020. u Jamstvenom fondu EFOR-a i Jamstvenom fondu za vanjska djelovanja trebalo bi prenijeti u zajednički fond za rezervacije.

                     (4)

                     Rezervacije za pokrivanje financijskih obveza koje proizlaze iz financijskih instrumenata, proračunskih jamstava ili financijske pomoći trebale bi se držati u zajedničkom fondu za rezervacije. U skladu s člankom 211. stavkom 4. i člankom 212. stavkom 1. Uredbe (EU, Euratom) 2018/1046 („Financijska uredba”), zajednički fond za rezervacije trebao bi sadržavati sljedeća sredstva: doprinose iz općeg proračuna Unije, u skladu s primjenjivim uredbama i posebno uredbom kojom se utvrđuje višegodišnji financijski okvir, te nakon ispitivanja mogućnosti za preraspodjele; povrate od ulaganja sredstava iz zajedničkog fonda za rezervacije; iznose koje su vratili dužnici koji nisu ispunili obveze u skladu s postupkom povrata utvrđenim u sporazumu o jamstvu ili zajmu; prihode i sva druga plaćanja koje Unija primi u skladu sa sporazumom o jamstvu ili zajmu; ako je primjenjivo, novčane doprinose država članica i trećih strana Unijinim financijskim instrumentima, proračunskim jamstvima ili financijskoj pomoći.

                     (5)

                     Sredstva zajedničkog fonda za rezervacije trebala bi se raspodijeliti u odjeljke koji se odnose na svaki od instrumenata koji mu doprinose. Upravljanje sredstvima iz tih odjeljaka kao jednim velikim skupom imovine ima nekoliko prednosti. Postiže se operativna ekonomija razmjera u upravljanju imovinom, ostvaruju se veće koristi od diversifikacije imovine i treba držati manje novca i novčanih ekvivalenata u skladu sa stvarnom stopom rezervacija iz članka 213. Financijske uredbe.

                     (6)

                     Pravila koja se primjenjuju na izdvajanje rezervacija i zajednički fond za rezervacije trebala bi biti čvrst okvir unutarnje kontrole da bi se proračunska sredstva EU-a koristila učinkovito i djelotvorno te da bi se osiguralo učinkovito upravljanje i raspodjela sredstava.

                     (7)

                     Smjernice za upravljanje imovinom zajedničkog fonda za rezervacije trebale bi zajamčiti potrebnu likvidnost za potpuno i brzo pokrivanje svih potrebnih odljeva, kao što su aktivacije jamstva te uz veliku razinu pouzdanosti osigurati očuvanje kapitala tijekom razdoblja ulaganja fonda. Imovinom bi trebao upravljati financijski upravitelj na temelju strategije ulaganja koja bi se trebala temeljiti na strateškoj raspodjeli imovine, vodeći računa o ciljevima ulaganja i toleranciji na rizike. Strategija ulaganja trebala bi se odražavati u strateškoj referentnoj vrijednosti („referentna vrijednost”). Referentnu vrijednost trebalo bi utvrditi u skladu s dobrim primjerima iz prakse.

                     (8)

                     U cilju povećanja očekivanih prinosa trebalo bi, u određenim granicama, dopustiti odstupanje od referentne vrijednosti kad je riječ o raspodjeli imovine i/ili obilježjima rizika portfelja. Neovisno o tome, podrazumijeva se da značajne promjene tržišnih uvjeta ili drugih čimbenika koji utječu na ulagačko okruženje mogu dovesti do odstupanja od očekivanih vrijednosti portfelja.

                     (9)

                     Imovinom bi trebalo upravljati ulaganjima kojima se jamči odgovarajuća ravnoteža rizika i nagrada i potrebna likvidnost portfelja. Izvedenice se ne bi smjele koristiti u spekulativne svrhe. Kriteriji za odabir imovine trebali bi biti u potpunosti usklađeni s ciljevima Komisije koji se odnose na jačanje okvira održivih financija i socijalne pravednosti. Okolišne, društvene i upravljačke prakse ulaganja, s posebnim naglaskom na Komunikaciju Komisije o europskom zelenom planu (8) postaju sve važnije i Komisija bi u tom području trebala biti primjer drugima.

                     (10)

                     Financijski upravitelj trebao bi držati minimalan iznos sredstava fonda u novcu ili novčanim ekvivalentima („zaštitni sloj likvidnosti”), u skladu s bonitetnim pravilima i predviđanjima za plaćanja koja su mu dostavile službe za ovjeravanje financijskih instrumenata, proračunskih jamstava ili financijske pomoći u skladu s člankom 212. i člankom 213. stavkom 2. drugim podstavkom Financijske uredbe.

                     (11)

                     Donošenje i provedba strategije ulaganja ovisili bi o upravljačkoj strukturi kojom se jamči neovisnost funkcije upravljanja rizicima. Potrebno je jasno razgraničiti ulogu financijskog upravitelja i računovodstvenog službenika, kao i onih službi Komisije koje u praksi provode financijske instrumente, proračunska jamstva ili financijsku pomoć koji se odnose na različite odjeljke zajedničkog fonda za rezervacije, kojima je delegirano osoblje za povezane zadaće delegirane dužnosniku za ovjeravanje (dalje u tekstu „službe za ovjeravanje”).

                     (12)

                     Financijski upravitelj trebao bi nadzirati provedbu strategije ulaganja u skladu s pravilima i postupcima koje utvrđuje računovodstveni službenik, bonitetnim pravilima i dobrim financijskim upravljanjem. U skladu s člankom 213. stavkom 3. Financijske uredbe, financijski upravitelj treba svake godine izračunati i stvarnu stopu rezervacija i izvijestiti Europski parlament i Vijeće o zajedničkom fondu za rezervacije u skladu s člankom 214. te uredbe.

                     (13)

                     Komisija je na temelju neovisne evaluacije iz članka 212. Financijske uredbe objavila Komunikaciju (9) Europskom parlamentu i Vijeću. U Komunikaciji je potvrđeno da će imovinom zajedničkog fonda za rezervacije upravljati Komisija.

                     (14)

                     Odgovornosti financijskog upravitelja moraju biti u skladu s Financijskom uredbom, tj. trebale bi biti odvojene od odgovornosti službi za ovjeravanje instrumenata koji doprinose i odgovornosti računovodstvenog službenika.

                     (15)

                     Glavna uprava za proračun ima dokazano iskustvo u upravljanju portfeljima ulaganja te odgovarajući okvir upravljanja i interna pravila kojima se jamči učinkovito financijsko upravljanje imovinom zajedničkog fonda za rezervacije. Iste je zadaće do 31. prosinca 2019. izvršavala Glavna uprava za gospodarske i financijske poslove („Glavna uprava ECFIN”). U skladu s odlukom predsjednice Komisije od 1. prosinca 2019. o organizaciji odgovornosti članova Komisije (P(2019)1), Uprava L „Riznica i financijske operacije” Glavne uprave ECFIN preraspoređena je iz Glavne uprave ECFIN-a u Glavnu upravu za proračun, osim tima koji radi na produbljivanju ekonomske i monetarne unije koji ostaje u Glavnoj upravi ECFIN. Stoga je potrebno jasno razgraničiti ulogu financijskog upravitelja u Komisiji i delegirati odgovornosti i zadaće financijskog upravitelja Glavnom direktoru za proračun.

                     (16)

                     U skladu s člankom 212. stavkom 3. Financijske uredbe računovodstveni službenik utvrđuje postupke koje treba primijeniti na operacije prihoda i rashoda te, u dogovoru s financijskim upraviteljem, na imovinu i obveze zajedničkog fonda za rezervacije.

                     (17)

                     Službe za ovjeravanje financijskih instrumenata, proračunskih jamstava ili financijske pomoći trebale bi u okviru svoje nadležnosti aktivno pratiti financijske obveze te financijskog upravitelja o događajima obavješćivati na godišnjoj osnovi, a u slučaju značajnih promjena bez odgađanja.

                     (18)

                     Komisija bi trebala odrediti kako financijski upravitelj, računovodstveni službenik i službe za ovjeravanje trebaju ispunjavati svoje zadaće i odgovornosti utvrđene u ovoj Odluci te utvrditi funkcioniranje upravljačke strukture za upravljanje zajedničkim fondom za rezervacije. U internom administrativnom aktu i sporazumu na razini službe između financijskog upravitelja i službi za ovjeravanje trebalo bi utvrditi dodatna pravila potrebna za provedbu ove Odluke.

                     (19)

                     Sredstva iz postojećeg Europskog fonda za strateška ulaganja i Europskog fonda za održivi razvoj, za koja su postojali odgovarajući jamstveni fondovi, trebalo bi uključiti u dva odjeljka zajedničkog fonda za rezervacije. Stoga bi odgovarajuće smjernice za upravljanje imovinom tih jamstvenih fondova trebalo staviti izvan snage.

                     (20)

                     U skladu s člankom 282. stavkom 3. točkom (g) Financijske uredbe, odredbe o uspostavi zajedničkog fonda za rezervacije primjenjuju se od dana primjene višegodišnjeg financijskog okvira za razdoblje nakon 2020. Ova bi se Odluka stoga trebala primjenjivati od istog dana,

               ODLUČILA JE:

            Članak 1.
            Imovina zajedničkog fonda za rezervacije i instrumenti koji mu doprinose

               1.   Uzimajući u obzir članak 211. stavak 4. i članak 212. stavak 1. Financijske uredbe u zajedničkom fondu za rezervacije osobito se drže rezervacije sljedećih instrumenata koji mu doprinose, propisanih u zakonodavnim aktima o uspostavi sljedećih proračunskih jamstava i financijske pomoći:

                           (a)

                           jamstva Europskog fonda za strateška ulaganja (EFSU);

                           (b)

                           jamstva Europskog fonda za održivi razvoj i Jamstvenog fonda za vanjska djelovanja.

               2.   Zajednički fond za rezervacije drži i rezervacije drugih instrumenata koji mu doprinose, podložno stupanju na snagu relevantnih odredbi predloženih pravnih akata o uspostavi povezanih proračunskih jamstava, financijskih instrumenata i financijske pomoći.

               3.   Osim toga i uzimajući u obzir članak 279. stavak 3. Financijske uredbe, u zajednički fond za rezervacije mogu se prenijeti rezervacije dodatnih instrumenata koji mu doprinose, u novcu ili u obliku prava na prihvatljivu financijsku imovinu, posebno:

                           (a)

                           postojećih financijskih instrumenata u kojima je preostalo neiskorištenih sredstava, a povezani su s istim ulaganjima kao i zajednički fond za rezervacije, kako je propisano u članku 8. ove Uredbe, ako je to u skladu s člankom 279. stavkom 3. Financijske uredbe;

                           (b)

                           drugih instrumenata Komisijinih politika u kojima je preostalo neiskorištenih sredstava, a povezani su s istim ulaganjima kao i zajednički fond za rezervacije, kako je definirano u članku 8.;

                           (c)

                           država članica koje zahtijevaju upravljanje mogućim doprinosom iz fondova pod podijeljenim upravljanjem sredstvima, kako je propisano za potrebe odjeljka „države članice” u okviru programa InvestEU.

               4.   Služba za ovjeravanje unaprijed obavješćuje financijskog upravitelja o prijenosu dodatnih rezervacija u zajednički fond za rezervacije iz stavka 3. i izvršava ga u dogovoru s njim.

               5.   Za sve postojeće obveze izvan zajedničkog fonda za rezervacije ostaju na snazi već dogovorene smjernice o upravljanju i upute na temelju članka 279. stavka 3. Financijske uredbe.

            Članak 2.
            Opći cilj upravljanja zajedničkim fondom za rezervacije

               1.   Zajedničkim fondom za rezervacije upravlja se tako da se jamči likvidnost koja je potrebna da se u potpunosti i brzo pokriju svi zatraženi odljevi i aktivacije jamstava te da se osigura očuvanje kapitala tijekom razdoblja ulaganja fonda uz veliku razinu pouzdanosti.

               2.   Kako bi se postigao opći cilj utvrđen u stavku 1., financijski upravitelj zajedničkog fonda za rezervacije upravlja imovinom u skladu s bonitetnim pravilima i načelima dobrog financijskog upravljanja te u skladu s pravilima i propisima koje utvrdi računovodstveni službenik Komisije.

               3.   Portfelj zajedničkog fonda za rezervacije bit će sastavljen tako da se zajamči visoki stupanj diversifikacije svih prihvatljivih kategorija imovine, geografskih područja, izdavatelja i rokova dospijeća radi upravljanja fluktuacijama vrijednosti portfelja.

            Članak 3.
            Struktura i funkcioniranje zajedničkog fonda za rezervacije

               1.   Sredstva zajedničkog fonda za rezervacije raspodjeljuju se u odjeljke koji se odnose na svaki od instrumenata koji mu doprinose, kako je navedeno u članku 1.

               2.   Udio odjeljaka određuje se na proporcionalnoj osnovi i odražava doprinose i povlačenje sredstava iz imovine zajedničkog fonda za rezervacije svakog instrumenta koji mu doprinosi.

               3.   Sve obveze koje nastanu odnosnim instrumentima koji mu doprinose pokrivaju se povlačenjem sredstava iz imovine zajedničkog fonda za rezervacije, do visine udjela koji se odnosi na odgovarajući odjeljak. Svako prekomjerno povlačenje mora biti izvanredno i privremeno te ga instrument koji doprinosi mora ponovno uplatiti u nominalnom iznosu.

               4.   Ako se imovina zajedničkog fonda za rezervacije koja se odnosi na udio relevantnog odjeljka iscrpi, Komisija od proračunskog tijela zahtijeva odobrena sredstva potrebna za pokrivanje preuzetih obveza.

               5.   Komisija u iznimnim slučajevima, u skladu s člankom 30. stavkom 1. točkom (g) Financijske uredbe, unutar svojeg dijela proračuna može prenositi odobrena sredstva s proračunske stavke jednog proračunskog jamstva u proračunsku stavku drugog proračunskog jamstva, u iznimnim slučajevima kada su sredstva rezervirana u zajedničkom fondu za rezervacije za to drugo proračunsko jamstvo nedostatna za plaćanje u slučaju aktiviranja jamstva i pod uvjetom da se iznos prenesen u skladu s postupkom utvrđenim u članku 30. stavku 1. točki (g) Financijske uredbe i članku 212. stavku 4. Financijske uredbe naknadno vrati.

               6.   U skladu s člankom 211. stavkom 7. Financijske uredbe Komisija odmah obavješćuje proračunsko tijelo ako vrijednost udjela u bilo kojem odjeljku padne ispod 50 % iznosa predviđenih nakon primjene učinkovite stope rezervacije te to ponovno čini ako ta vrijednost padne ispod 30% predviđenih iznosa.

            Članak 4.
            Pokriće aktiviranih jamstava

               1.   Pri namirenju aktiviranih jamstava koja se odnose na financijske instrumente, proračunska jamstva i financijsku pomoć obuhvaćene zajedničkim fondom za rezervaciju („aktivacija jamstava”) osigurava se sljedivost i evidencija tih prijenosa u računovodstvenom sustavu Komisije.

               2.   Aktivacija jamstava i drugi relevantni zahtjevi za plaćanje mogu se pokriti novcem i/ili prodajom imovine iz zajedničkog fonda za rezervacije i/ili repo ugovorima, u okviru primjenjivih ograničenja rizika.

               3.   Nakon primitka zahtjeva za aktivaciju jamstva ili relevantnog zahtjeva za plaćanje od provedbenog partnera ili kako bi se u središnjoj riznici Komisije zadržao minimalni iznos sredstava u novcu ili novčanim ekvivalentima unutar zaštitnog sloja likvidnosti, u skladu s člankom 212. i člankom 213. stavkom 2. drugim podstavkom Financijske uredbe, služba za ovjeravanje nadležna za instrument koji doprinosi izdaje nalog za nadopunu kako bi se obnovila vrijednost odgovarajuće linije zaštitnog sloja likvidnosti. Na temelju tih naloga za nadopunu, Komisijina riznica zahtijeva prijenos iznosa na račun otvoren posebno za pokrivanje tih aktiviranih jamstava ili zahtjeva za plaćanja, u kojemu će biti na raspolaganju službama za ovjeravanje koje ih mogu iskoristiti za plaćanja provedbenim partnerima.

               4.   Službe za ovjeravanje šalju informacije o svim aktiviranim jamstvima ili relevantnim zahtjevima za plaćanje unaprijed i čim su dostupne kako bi financijski upravitelj mogao pripremiti adekvatan odgovor na ta aktivirana jamstva ili zahtjeve za plaćanje. Službe za ovjeravanje instrumenata koji doprinose aktivno prate financijske obveze u okviru svoje nadležnosti kako bi, u mjeri u kojoj je to moguće, mogle predvidjeti prihode i rano obavijestiti o očekivanim aktivacijama jamstava.

               5.   Godišnje izvješće o funkcioniranju zajedničkog fonda za rezervacije mora sadržavati informacije o aktiviranim jamstvima i relevantnim zahtjevima za plaćanje koji su pokriveni iz zajedničkog fonda za rezervacije.

            Članak 5.
            Strategija ulaganja

               1.   Financijski upravitelj priprema strategiju ulaganja radi usmjeravanja upravljanja ulaganjima zajedničkog fonda za rezervacije kako bi se postigli ciljevi ulaganja utvrđeni u članku 2. Strategija ulaganja temelji se na strateškoj raspodjeli imovine kojom se utvrđuju indikativne ciljne raspodjele u različite kategorije prihvatljive financijske imovine u portfelju.

               2.   Financijski upravitelj stratešku raspodjelu imovine uzima u obzir pri određivanju strateške referentne vrijednosti („referentna vrijednost”) s kojom se uspoređuje uspješnost zajedničkog fonda za rezervacije.

               3.   Strategiju ulaganja i referentnu vrijednost predlaže financijski upravitelj, a odobrava računovodstveni službenik, nakon savjetovanja i u suradnji sa službama za ovjeravanje.

               4.   Strategija ulaganja i referentna vrijednost mogu se izmijeniti u slučaju opravdano dokumentirane i motivirane promjene gospodarskih uvjeta, znatne promjene potreba i stanja instrumenata koji doprinose ili značajne promjene u procjenama priljeva i odljeva. Postupak izmjene strategije ulaganja isti je kao i postupak njezina početnog donošenja. Strategija ulaganja utvrđuje se uzimajući u obzir razdoblje ulaganja i toleranciju na rizike zajedničkog fonda za rezervacije.

               5.   Razdoblje ulaganja zajedničkog fonda za rezervacije odraz je kombiniranih razdoblja ulaganja različitih instrumenata koji mu doprinose, uzimajući u obzir vremenski profil doprinosa iz proračuna i procjene priljeva i odljeva koje su službe za ovjeravanje nadležne za instrumente koji doprinose dostavile prije utvrđivanja početne strategije ulaganja te na godišnjoj osnovi za trajanje instrumenta koji doprinosi ili ako se očekuju značajne promjene.

               6.   Financijski upravitelj definira toleranciju rizika zajedničkog fonda za rezervacije kao maksimalni iznos gubitaka koji proizlaze iz upravljanja imovinom koji zajednički fond za rezervacije može podnijeti. Tolerancija rizika izražava se parametrima rizika, kao što je vrijednost adherentna riziku, utvrđenima s vrlo visokom razinom pouzdanosti tako da je vjerojatnost da aktualni gubitci premaše najveće očekivane gubitke vrlo mala.

            Članak 6.
            Provedba strategije ulaganja od strane financijskog upravitelja

               1.   Financijski upravitelj provodi strategiju ulaganja u skladu sa smjernicama za upravljanje imovinom i relevantnim propisima i postupcima.

               2.   Financijski upravitelj nadzire funkcioniranje procesa utvrđenih u ovoj Odluci.

               3.   Financijski upravitelj podnosi izvješća u skladu s člankom 11.

               4.   Služba za upravljanje rizicima financijskog upravitelja izvješćuje računovodstvenog službenika o svim značajnim sumnjama u dobro i razborito financijsko upravljanje imovinom.

               5.   Financijski upravitelj nadzire nabavu svih relevantnih usluga podrške (računovodstvo, analitika, rješenja za trgovanje) koje su potrebne za učinkovitu provedbu strategije ulaganja.

               6.   Radi osiguranja djelotvorne i učinkovite provedbe strategije ulaganja financijski upravitelj ovlašten je delegirati posebne funkcije ili procese akreditiranim pružateljima usluga koji imaju sva potrebna odobrenja za izvršavanje usluga koje su im dodijeljene. Aktivnosti koje se mogu delegirati su sljedeće:

                           (a)

                           vrednovanje i knjiženje imovine i udjela odjeljaka zajedničkog fonda za rezervacije;

                           (b)

                           čuvanje, skrbništvo i administrativni poslovi u vezi s imovinom zajedničkog fonda za rezervacije;

                           (c)

                           izrada, vrednovanje i održavanje indeksa referentnih vrijednosti, tržišnih podataka.

            Članak 7.
            Mjerenje uspješnosti i vrednovanje

               1.   Financijski upravitelj barem jednom mjesečno izrađuje podatke o neto vrijednosti imovine zajedničkog fonda za rezervacije. Sve transakcije (priljevi/odljevi) vrednuju se po neto vrijednosti imovine na kraju mjeseca.

               2.   Opći dobitci ili gubitci od ulaganja imovine koji proizlaze iz neto vrijednosti imovine zajedničkog fonda za rezervacije razmjerno se dodjeljuju udjelu odjeljaka odgovarajućih financijskih instrumenata, proračunskim jamstvima i mjerama financijske pomoći.

               3.   Vrednovanje portfelja provodi se primjenom metoda i postupaka vrednovanja koje predlaže financijski upravitelj i odobrava računovodstveni službenik. Te metode i postupci mogu uključivati zaključne cijene na tržištu, cijene s vanjskom evaluacijom, cijene koje kotiraju na aktivnim tržištima i, ako te nisu dostupne, interne ili vanjske modele vrednovanja. Ako je imovina kupljena ili prodana, primjenjuju se transakcijske cijene.

               4.   Uspješnost portfelja ocjenjuje se na osnovi fer vrijednosti, uzimajući u obzir tržišne cijene instrumenata. Uspješnost portfelja izračunava se i na apsolutnoj osnovi i u odnosu na referentnu vrijednost kako je opisana u članku 5.

               5.   Izravne troškove upravljanja imovinom zajedničkog fonda za rezervacije apsorbira imovina zajedničkog fonda za rezervacije. Ti troškovi upravljanja imovinom obuhvaćaju naknade za skrbništvo, troškove vanjske revizije, troškove trgovanja i zaštite od rizika, bankovne naknade i troškove transakcija pozajmljivanja vrijednosnih papira i drugih operacija koje su prihvatljive u skladu s člankom 8.

               6.   Troškovi za infrastrukturu trgovanja, uključujući troškove podatkovnih usluga izravno povezane s upravljanjem imovinom zajedničkog fonda za rezervacije, mogu se odbiti od imovine fonda.

            Članak 8.
            Opseg prihvatljivih ulaganja

               1.   Zajednički fond za rezervacije ulaže samo u sljedeće:

                           (a)

                           imovinu na tržištu novca denominiranu u EUR;

                           (b)

                           vrijednosne papire s fiksnim prinosom;

                           (c)

                           regulirana zajednička ulaganja u dužničke i vlasničke instrumente.

               2.   Zajednički fond za rezervacije izlaže se tim kategorijama imovine ulaganjima u sljedeće instrumente ili sudjelovanjem u sljedećim operacijama:

                           (a)

                           depozite;

                           (b)

                           instrumente tržišta novca i novčane fondove koji nude svakodnevnu likvidnost, obuhvaćeni Uredbom (EU) 2017/1131 Europskog parlamenta i Vijeća (10);

                           (c)

                           dužničke instrumente, npr. obveznice, mjenice, zapise i sekuritizirane instrumente u skladu s kriterijima za jednostavnu, transparentnu i standardiziranu sekuritizaciju iz Uredbe (EU) 2017/2402 Europskog parlamenta i Vijeća (11);

                           (d)

                           subjekte za zajednička ulaganja koji su obuhvaćeni Direktivom 2009/65/EZ Europskog parlamenta i Vijeća (12), uključujući fondove čijim se udjelima trguje na burzi koji ulažu u vlasnički kapital ili u dužničke instrumente pri čemu najveći gubitci ne smiju premašiti uložene iznose;

                           (e)

                           repo ugovore, u skladu s člankom 212. stavkom 2. Financijske uredbe;

                           (f)

                           obratne repo ugovore;

                           (g)

                           operacije pozajmljivanja vrijednosnih papira kod priznatih klirinških sustava kao što su Clearstream i Euroclear ili vodećih financijskih institucija specijaliziranih za tu vrstu operacija.

               3.   Izvedenice, u obliku nestandardiziranih (forward) i standardiziranih (futures) terminskih ugovora i ugovora o razmjeni (swaps), koriste se isključivo u svrhu učinkovitog upravljanja portfeljem, a ne za potrebe špekuliranja ili zauzimanja pozicija u izvedenicama s ugrađenom financijskom polugom. Izvedenice se mogu koristiti za prilagodbu trajanja, ublažavanje kreditnog ili drugog relevantnog rizika ili promjena u raspodjeli imovine u skladu s politikom ulaganja.

               4.   Imovina zajedničkog fonda za rezervacije može se ulagati u zaštićene visokolikvidne obveznice denominirane u američkim dolarima koje izdaju državni i nadnacionalni subjekti isključivo za potrebe diversifikacije i izloženosti drugoj krivulji kamatnih stopa. Svaki valutni rizik mora biti zaštićen odgovarajućim ugovorom o razmjeni ili drugim instrumentima za zaštitu od valutnog rizika, kako je navedeno u stavku 3.

               5.   Financijski upravitelj može, pod uvjetom da je računovodstveni službenik s time suglasan, povećati opseg prihvatljivih ulaganja drugim kategorijama imovine i operacija ulaganja u skladu sa strategijom i ciljevima ulaganja, kao i valutama drugih naprednih gospodarstava, kako ih povremeno navodi Međunarodni monetarni fond i ako su zaštićene od valutnog rizika. Svaka odluka o uključivanju nove kategorije imovine, operacije ulaganja ili valute naprednih gospodarstava mora biti potkrijepljena utemeljenim obrazloženjem za svaku kategoriju imovine, operacije ili valute, o tome kako će proširene mogućnosti ulaganja poboljšati odnos rizika i dobiti zajedničkog fonda za rezervacije. To uključuje ocjenu operativnih kapaciteta potrebnih za potporu tih novih mogućnosti ulaganja.

            Članak 9.
            Popis aktivnosti isključenih iz ulaganja zbog etičkih ili moralnih razloga

               1.   Financijski upravitelj ne smije svjesno ulagati imovinu zajedničkog fonda za rezervacije u vrijednosne papire koje izdaju poduzeća za koja je pravomoćnom presudom ili konačnom odlukom u administrativnom postupku dokazano da se bave aktivnostima:

                           (a)

                           koje se na temelju regulatornog okvira Unije i međunarodnih konvencija i sporazuma smatraju nezakonitima ili zabranjenima zbog etičkih ili moralnih razloga;

                           (b)

                           koje su povezane s razvojem, proizvodnjom i trgovanjem streljivom ili oružjem koji su zabranjeni mjerodavnim međunarodnim pravom.

               2.   Imovina zajedničkog fonda za rezervacije ne smije se ulagati u vrijednosne papire koje prema saznanju financijskog upravitelja izdaju poduzeća koja ostvaruju više od 25 % ukupnih godišnjih prihoda od aktivnosti navedenih u nastavku:

                           (a)

                           aktivnosti igara na sreću (aktivnosti povezane s proizvodnjom, izradom, distribucijom, obradom, trgovinom ili softverom);

                           (b)

                           proizvodi i aktivnosti povezani s duhanom (proizvodnja, distribucija, obrada i trgovina);

                           (c)

                           trgovanja ljudima u svrhu seksualnog iskorištavanja i povezane infrastrukture, usluge i mediji.

            Članak 10.
            Okolišni, socijalni i upravljački aspekti

               1.   Strategija ulaganja zajedničkog fonda za rezervacije provodi se u skladu s ciljem Unijine politike poticanja održivog financiranja i socijalne pravednosti u najvećoj mogućoj mjeri u skladu s očuvanjem kapitala zajedničkog fonda za rezervacije.

               2.   Provedba politike ulaganja zajedničkog fonda za rezervacije mora biti u skladu sa svim relevantnim propisima kojima se promiču financijski instrumenti u skladu s okolišnim, socijalnim i upravljačkim čimbenicima uz poštovanje svih relevantnih standarda, sustava, kriterija i postupaka utvrđenih u Unijinu regulatornom okviru.

               3.   Financijski upravitelj savjetuje se o primjeni okolišnih, socijalnih i upravljačkih čimbenika u strategiji ulaganja zajedničkog fonda za rezervacije s tehničkom stručnom skupinom EU-a za održivo financiranje ili njezinim sljednikom.

               4.   Financijski upravitelj prati okolišni, socijalni i upravljački profil zajedničkog fonda za rezervaciju i o njemu redovito izvješćuje, uključujući u godišnjem izvješću iz članka 11.

            Članak 11.
            Izvješća i računovodstvena dokumentacija zajedničkog fonda za rezervacije

               1.   Godišnje izvješće u skladu s člankom 214. stavkom 2. Financijske uredbe sadržava najvažnije informacije o općem sastavu portfelja, broju aktiviranih jamstava, broju transakcija i uspješnosti u odnosu na referentu vrijednost.

               2.   U godišnjem izvješću navodi se ukupna uspješnost zajedničkog fonda za rezervacije i svi najvažniji događaji povezani s rezultatima i operacijama zajedničkog fonda za rezervacije tijekom godine.

               3.   Računovodstveni službenik osigurava pravodobnu pripremu godišnje računovodstvene dokumentacije za imovinu koju drži zajednički fond za rezervacije i njezinu konsolidaciju u Unijinoj godišnjoj računovodstvenoj dokumentaciji.

               4.   Financijski upravitelj na zahtjev računovodstvenog službenika dostavlja sve informacije i pomoć u tu svrhu.

               5.   Financijski upravitelj priprema mjesečna izvješća o rizicima i uspješnosti.

               6.   Na zahtjev računovodstvenog službenika, Europskog parlamenta ili Vijeća i Europskog revizorskog suda financijski upravitelj dostavlja informacije o stanju i uspješnosti zajedničkog fonda za rezervacije.

            Članak 12.
            Stavljanje izvan snage
            Odluka Komisije C(2016) 165 (13) i Odluka Komisije C(2017 7693 (14) stavljaju se izvan snage.

            Članak 13.
            Delegiranje odgovornosti financijskog upravitelja
            Komisija delegira odgovornosti i zadaće financijskog upravitelja glavnom direktoru Glavne uprave za proračun, s iznimkom obveze izvješćivanja iz članka 214. stavka 2. Financijske uredbe.
            Glavni direktor Glavne uprave za proračun dužan je redovito izvršavati te odgovornosti i zadaće te Kolegiju povjerenika dostavljati sve preporuke i izvješća o funkcioniranju zajedničkog fonda za rezervacije.

            Članak 14.
            Datum primjene
            Ova Odluka primjenjuje se od dana primjene višegodišnjeg financijskog okvira za razdoblje nakon 2020.

            Sastavljeno u Bruxellesu 25. veljače 2020.

                  Za Komisiju

               Johannes HAHN

                  Član Komisije

            (1)  SL L 193, 30.7.2018., str. 1.

            (2)  Uredba (EU) 2015/1017 Europskog parlamenta i Vijeća od 25. lipnja 2015. o Europskom fondu za strateška ulaganja, Europskom savjetodavnom centru za ulaganja i Europskom portalu projekata ulaganja i o izmjeni uredaba (EU) br. 1291/2013 i (EU) br. 1316/2013 – Europski fond za strateška ulaganja (SL L 169, 1.7.2015., str. 1.).

            (3)  Uredba (EU) 2017/1601 Europskog parlamenta i Vijeća od 26. rujna 2017. o uspostavi Europskog fonda za održivi razvoj (EFOR), jamstva EFOR-a i Jamstvenog fonda EFOR-a (SL L 249, 27.9.2017., str. 1.).

            (4)  Uredba Vijeća (EZ, Euratom) br. 480/2009 od 25. svibnja 2009. o osnivanju Jamstvenog fonda za vanjska djelovanja (kodificirana verzija) (SL L 145, 10.6.2009., str. 10.).

            (5)  Djelomično zajedničko razumijevanje suzakonodavaca o Prijedlogu uredbe Europskog parlamenta i Vijeća o uspostavi programa InvestEU (COM(2018) 439 final od 6. lipnja 2018.).

            (6)  COM(2018) 460 final od 14. lipnja 2018.

            (7)  Odluka Vijeća 77/270/Euratom od 29. ožujka 1977. o ovlaštenju Komisije za izdavanje zajmova Euratoma u svrhu doprinosa financiranju nuklearnih elektrana (SL L 88, 6.4.1977., str. 9.).

            (8)  COM(2019) 640 final od 11. prosinca 2019.

            (9)  COM(2020) 130.

            (10)  Uredba (EU) 2017/1131 Europskog parlamenta i Vijeća od 14. lipnja 2017. o novčanim fondovima (SL L 169, 30.6.2017., str. 8.).

            (11)  Uredba (EU) 2017/2402 Europskog parlamenta i Vijeća od 12. prosinca 2017. o utvrđivanju općeg okvira za sekuritizaciju i o uspostavi specifičnog okvira za jednostavnu, transparentnu i standardiziranu sekuritizaciju te o izmjeni direktiva 2009/65/EZ, 2009/138/EZ i 2011/61/EU te uredaba (EZ) br. 1060/2009 i (EU) br. 648/2012 (SL L 347, 28.12.2017., str. 35.).

            (12)  Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (preinačena) (SL L 302, 17.11.2009., str. 32.).

            (13)  Odluka Komisije C(2016) 165 od 21. siječnja 2016. o odobrenju smjernica za upravljanje imovinom jamstvenog fonda Europskog fonda za strateška ulaganja.

            (14)  Odluka Komisije C(2017) 7693 od 22. studenoga 2017. o odobrenju smjernica za upravljanje imovinom jamstvenog fonda Europskog fonda za održivi razvoj i izmjene Odluke C(2005) 2992 o upravljanju neproračunskim financijskim operacijama Europske zajednice (EZ), Europske zajednice za atomsku energiju (Euratom), Europske zajednice za ugljen i čelik (EZUČ) u likvidaciji i kasnije imovinom Istraživačkog fonda za ugljen i čelik.


title: Odluka Komisije (EU, Euratom) 2020/555 оd 22. travnja 2020. o izmjeni njezina Poslovnika

text:
                  22.4.2020

                  HR

                  Službeni list Europske unije

                  LI 127/1

         ODLUKA KOMISIJE (EU, Euratom) 2020/555
         оd 22. travnja 2020.
         o izmjeni njezina Poslovnika
         EUROPSKA KOMISIJA,
         uzimajući u obzir Ugovor o Europskoj uniji,
         uzimajući u obzir Ugovor o funkcioniranju Europske unije, a posebno njegov članak 249.,
         uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,
         budući da:

                     (1)

                     Komisija bi trebala moći osigurati neometani postupak donošenja odluka, čak i u iznimnim okolnostima.

                     (2)

                     U iznimnim okolnostima, ako su neki ili svi članovi Komisije spriječeni i ne mogu osobno sudjelovati na sastanku Komisije, predsjednik ih može pozvati da sudjeluju putem telekomunikacijskih sustava koji omogućuju njihovo prepoznavanje i učinkovito sudjelovanje.

                     (3)

                     Članovi koji na sastanku Komisije sudjeluju putem telekomunikacijskih sustava smatraju se prisutnima za potrebe kvoruma.

                     (4)

                     Za potvrdu vjerodostojnosti akata donesenih na takvu sastanku potpis predsjednika i glavnog tajnika Komisije na sažetku obavijesti može se zamijeniti njihovim pisanim pristankom,

               DONIJELA JE OVU ODLUKU:

            Članak 1.
            Poslovnik Komisije (1) mijenja se kako slijedi:

                        (1)

                        u članku 5. stavku 2. dodaje se sljedeći podstavak:
                        „U iznimnim okolnostima, ako su neki ili svi članovi Komisije spriječeni i ne mogu osobno sudjelovati na sastanku Komisije, predsjednik ih može pozvati da sudjeluju putem telekomunikacijskih sustava koji omogućuju njihovo prepoznavanje i stvarno sudjelovanje.”

                        (2)

                        u članku 7. dodaje se sljedeći podstavak:
                        „Kada predsjednik primijeni članak 5. stavak 2. drugi podstavak, članovi Komisije koji u raspravi sudjeluju putem telekomunikacijskih sustava iz tog podstavka smatraju se prisutnima za potrebe kvoruma.”

                        (3)

                        u članku 10. dodaje se sljedeći stavak:

                           „4.   Kada predsjednik primijeni članak 5. stavak 2. drugi podstavak, osobe iz prethodno navedenih stavaka 1. do 3. mogu prisustvovati sastancima putem telekomunikacijskih sustava iz navedenog podstavka.”

                        (4)

                        u članku 17. stavku 1. dodaje se sljedeći podstavak:
                        „Kada predsjednik primijeni članak 5. stavak 2. drugi podstavak, a okolnosti ne dopuštaju potpisivanje sažetka obavijesti, izričita pisana suglasnost predsjednika i glavnog tajnika Komisije može iznimno zamijeniti njihov potpis i prilaže se toj obavijesti.”

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 22. travnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 308, 8.12.2000., str. 26.


title: Odluka Vijeća (EU) 2020/556 od 21. travnja 2020. o produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji

text:
                  23.4.2020

                  HR

                  Službeni list Europske unije

                  LI 128/1

         ODLUKA VIJEĆA (EU) 2020/556
         od 21. travnja 2020.
         o produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240. stavak 3.,
         budući da:

                     (1)

                     Odlukom Vijeća (EU) 2020/430 (1) uvedeno je jednomjesečno odstupanje od članka 12. stavka 1. prvog podstavka Poslovnika Vijeća (2) u pogledu odluka o primjeni redovnog pisanog postupka kada te odluke donosi Odbor stalnih predstavnika vlada država članica (Coreper). To odstupanje istječe 23. travnja 2020.

                     (2)

                     Odlukom (EU) 2020/430 predviđa se da Vijeće može produljiti tu odluku ako je to opravdano zbog nastavljanja izvanrednih okolnosti.

                     (3)

                     Budući da izvanredne okolnosti uzrokovane pandemijom bolesti COVID-19 još traju te su i dalje na snazi brojne izvanredne preventivne mjere i izvanredne mjere za sprečavanje širenja, odstupanje predviđeno u članku 1. Odluke (EU) 2020/430 potrebno je produljiti za dodatno razdoblje od mjesec dana,

               DONIJELO JE OVU ODLUKU:

            Članak 1.
            Odstupanje predviđeno u članku 1. Odluke (EU) 2020/430 produljuje se od 23. travnja 2020. za razdoblje od mjesec dana.

            Članak 2.
            Ova Odluka proizvodi učinke od dana donošenja.
            Objavljuje se u Službenom listu Europske unije.

            Sastavljeno u Bruxellesu 21. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (EU) 2020/430 od 23. ožujka 2020. o privremenom odstupanju od Poslovnika Vijeća s obzirom na poteškoće u vezi s putovanjima uzrokovane pandemijom covida-19 u Uniji (SL L 88 I, 24.3.2020., str. 1.).

            (2)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


title: Odluka Vijeća (ZVSP) 2020/563 od 23. travnja 2020. o izmjeni Odluke 2013/184/ZVSP o mjerama ograničavanja protiv Burme/Mjanmara

text:
                  24.4.2020

                  HR

                  Službeni list Europske unije

                  L 130/25

         ODLUKA VIJEĆA (ZVSP) 2020/563
         od 23. travnja 2020.
         o izmjeni Odluke 2013/184/ZVSP o mjerama ograničavanja protiv Burme/Mjanmara
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 22. travnja 2013. donijelo Odluku 2013/184/ZVSP (1) o mjerama ograničavanja protiv Burme/Mjanmara.

                     (2)

                     Na temelju preispitivanja Odluke 2013/184/ZVSP mjere ograničavanja trebalo bi produljiti do 30. travnja 2021.

                     (3)

                     Za jedan popis primljene su ažurirane informacije.

                     (4)

                     Odluku 2013/184/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2013/184/ZVSP mijenja se kako slijedi:

                        1.

                        članak 12. zamjenjuje se sljedećim:

                           „Članak 12.
                           Ova se Odluka primjenjuje do 30. travnja 2021. Odluka se stalno preispituje. Ona se prema potrebi produljuje ili mijenja ako Vijeće smatra da njezini ciljevi nisu ostvareni.”;

                        2.

                        Prilog se mijenja kako je navedeno u Prilogu ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 23. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća 2013/184/ZVSP od 22. travnja 2013. o mjerama ograničavanja protiv Burme/Mjanmara i o stavljanju izvan snage Odluke 2010/232/ZVSP (SL L 111 23.4.2013., str. 75.)

            PRILOG
            Unos 3. na popisu osoba i subjekata navedenom u Prilogu Odluci 2013/184/ZVSP zamjenjuje se sljedećim unosom:

                           Ime

                           Identifikacijski podaci

                           Obrazloženje

                           Datum uvrštenja na popis

                           „3.

                           Than Oo

                           Datum rođenja: 12. listopada 1973.
                           Spol: muški
                           Vojni identifikacijski broj: BC 25723

                           Brigadni general Than Oo bio je zapovjednik 99. divizije lakog pješaštva oružanih snaga Mjanmara (Tatmadaw) do svibnja 2018. U tom kontekstu odgovoran je za zločine i teška kršenja ljudskih prava koje je 99. divizija lakog pješaštva počinila protiv pripadnika zajednice Rohingya u državi Rakhine u drugoj polovini 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25. lipnja 2018.”


title: Odluka Vijeća (ZVSP) 2020/564 od 23. travnja 2020. o izmjeni Odluke (ZVSP) 2018/298 o potpori Unije djelatnostima Pripremne komisije Organizacije ugovora za sveobuhvatnu zabranu nuklearnih pokusa (CTBTO) radi jačanja njezinih sposobnosti praćenja i provjeravanja i u okviru provedbe Strategije EU-a za sprečavanje širenja oružja za masovno uništenje

text:
                  24.4.2020

                  HR

                  Službeni list Europske unije

                  L 130/27

         ODLUKA VIJEĆA (ZVSP) 2020/564
         od 23. travnja 2020.
         o izmjeni Odluke (ZVSP) 2018/298 o potpori Unije djelatnostima Pripremne komisije Organizacije ugovora za sveobuhvatnu zabranu nuklearnih pokusa (CTBTO) radi jačanja njezinih sposobnosti praćenja i provjeravanja i u okviru provedbe Strategije EU-a za sprečavanje širenja oružja za masovno uništenje
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 26. veljače 2018. donijelo Odluku (ZVSP) 2018/298 (1).

                     (2)

                     Člankom 5. drugim podstavkom Odluke (ZVSP) 2018/298 predviđeno je provedbeno razdoblje od 24 mjeseca od datuma sklapanja sporazuma o financiranju iz članka 3. stavka 3. Odluke, za aktivnosti iz članka 1. te odluke.

                     (3)

                     Sporazum o financiranju s Pripremnom komisijom Organizacije ugovora za sveobuhvatnu zabranu nuklearnih pokusa (CTBTO) potpisan je 28. travnja 2018. i stoga istječe 27. travnja 2020.

                     (4)

                     Dr. Lassina ZERBO, izvršni tajnik Pripremne komisije CTBTO-a, zatražio je 19. ožujka 2020. produljenje provedbenog razdoblja predviđenog Odlukom (ZVSP) 2018/298 do 30. studenoga 2020. zbog novonastale svjetske krize prouzročene bolešću COVID-19 i povezane privremene suspenzije aktivnosti CTBTO-a koje nisu ključne.

                     (5)

                     Odluku (ZVSP) 2018/298 trebalo bi stoga izmijeniti.

                     (6)

                     Produljenje aktivnosti iz članka 1. Odluke (ZVSP) 2018/298 do 30. studenoga 2020. nema nikakvog utjecaja na resurse,

               DONIJELO JE OVU ODLUKU:

            Članak 1.
            Članak 5. drugi stavak Odluke (ZVSP) 2018/298 zamjenjuje se sljedećim:
            „Ova Odluka prestaje važiti 30. studenoga 2020.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 23. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (ZVSP) 2018/298 od 26. veljače 2018. o potpori Unije djelatnostima Pripremne komisije Organizacije ugovora za sveobuhvatnu zabranu nuklearnih pokusa (CTBTO) radi jačanja njezinih sposobnosti praćenja i provjeravanja i u okviru provedbe Strategije EU-a za sprečavanje širenja oružja za masovno uništenje (SL L 56, 28.2.2018., str. 34.).


title: Odluka Upravnog odbora Agencije za potporu Berec-u (URED BEREC-a) od 10. rujna 2019. kojom se propisuju unutarnja pravila o ograničenjima određenih prava ispitanika u odnosu na obradu osobnih podataka u okviru aktivnosti koje provodi Ured BEREC-a

text:
                  24.4.2020

                  HR

                  Službeni list Europske unije

                  L 130/28

         ODLUKA UPRAVNOG ODBORA AGENCIJE ZA POTPORU BEREC-U (URED BEREC-A)
         od 10. rujna 2019.
         kojom se propisuju unutarnja pravila o ograničenjima određenih prava ispitanika u odnosu na obradu osobnih podataka u okviru aktivnosti koje provodi Ured BEREC-a
         UPRAVNI ODBOR,
         uzimajući u obzir Uredbu (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), o izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009 (1), a posebno njezin članak 36. stavak 4.,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (2) („Uredba”), a posebno njezin članak 25.,
         budući da:

                     (1)

                     Ured BEREC-a može, u kontekstu svojeg poslovanja, provoditi administrativne istrage, preddisciplinske, disciplinske postupke i postupke suspenzije, na osnovu Priloga IX. Pravilniku o osoblju za dužnosnike Europske unije i Uvjeta zaposlenja ostalih službenika Europske unije (3) i u skladu s Odlukom MC/2012/3 Upravnog odbora Ureda Tijela europskih regulatora za elektroničke komunikacije (Ured BEREC-a) koja propisuje opće provedbene odredbe o provedbi administrativnih istraga i disciplinskih postupaka, što podrazumijeva obradu informacija, uključujući osobne podatke.

                     (2)

                     Osoblje Ureda BEREC-a ima obvezu prijaviti moguće nezakonite aktivnosti, uključujući prijevare ili korupciju, koje štete interesima Unije ili ponašanje u vezi s obavljanjem profesionalnih dužnosti, a koji mogu sačinjavati teško nepoštivanje obveza članova osoblja Unije. To je regulirano Odlukom MC/2018/11 Upravnog odbora Ureda Tijela europskih regulatora za elektroničke komunikacije (Ured BEREC-a) kojom se propisuju smjernice o zviždanju Ureda BEREC-a.

                     (3)

                     Ured BEREC-a odredio je politiku za učinkovito i djelotvorno sprječavanje i postupanje sa stvarnim ili mogućim slučajevima psihološkog ili seksualnog uznemiravanja na radnom mjestu, kako je utvrđeno Odlukom MC/2016/15 Upravnog odbora Ureda Tijela europskih regulatora za elektroničke komunikacije (Ured BEREC-a) o politici za zaštitu dostojanstva osobe i sprječavanje psihološkog te seksualnog uznemiravanja.

                     (4)

                     U kontekstu gore navedenih aktivnosti, Ured BEREC-a prikuplja i obrađuje odgovarajuće informacije i nekoliko kategorija osobnih podataka, uključujući identifikacijske podatke o fizičkim osobama, podatke za kontakt, profesionalne uloge i zadaće, informacije o privatnom i profesionalnom ponašanju i rezultatima, te financijske podatke. Ured BEREC-a djeluje kao voditelj obrade podataka.

                     (5)

                     Prikladne zaštitne mjere uvedene su radi zaštite osobnih podataka i sprječavanje slučajnog ili nezakonitog pristupa ili prijenosa istih, ako su pohranjeni u fizičkom ili elektroničkom okruženju. Nakon obrade, podatci se zadržavaju u skladu s mjerodavnim pravilima Ureda BEREC-a o zadržavanju, kako je određeno u evidenciji o zaštiti podataka na temelju članka 31. Uredbe. Na kraju roka zadržavanja, informacije koje se odnose na predmet, uključujući osobne podatke, brišu se, anonimiziraju ili prenose u povijesni arhiv.

                     (6)

                     U tom kontekstu Ured BEREC-a obvezan je ispuniti svoju obvezu pružanja informacija ispitanicima u odnosu na prethodno navedene aktivnosti obrade i poštovati prava ispitanika, kako je propisano Uredbom.

                     (7)

                     Može biti nužno usuglasiti prava ispitanika sukladno Uredbi s potrebama navedenih aktivnosti, uz puno poštovanje temeljnih prava i sloboda drugih ispitanika. U tu svrhu članak 25. te Uredbe daje mogućnost Uredu da pod strogim uvjetima ograniči primjenu članaka od 14. do 20., članaka 35. i 36. te članka 4. u mjeri u kojoj njezine odredbe odgovaraju pravima i obvezama određenima u člancima od 14. do 20. U tom je slučaju nužno donijeti unutarnja pravila prema kojima Ured BEREC-a smije ograničiti ta prava u skladu s istim člankom Uredbe.

                     (8)

                     To može naročito biti slučaj kod pružanja informacija ispitaniku o obradi osobnih podataka u preliminarnoj fazi procjene neke administrativne istrage ili tijekom same istrage, prije mogućeg odbacivanja predmeta ili u fazi preddisciplinskog postupka. U određenim okolnostima, pružanje takvih informacija može ozbiljno utjecati na kapacitet Ureda BEREC-a da provodi istrage na učinkovit način, uvijek kada, primjerice, postoji rizik da dotična osoba uništi dokaz ili utječe na moguće svjedoke prije njihovog ispitivanja. Nadalje, Ured BEREC-a može trebati zaštiti njihova prava i slobode kao i prava i slobode ostalih uključenih osoba.

                     (9)

                     Može biti nužno zaštititi povjerljivost svjedoka ili zviždača koji je zatražio da ne bude identificiran. U takvom slučaju, ured BEREC-a može odlučiti ograničiti pristup identitetu, izjavama i ostalim osobnim podatcima zviždača i drugih uključenih osoba, kako bi zaštitio njihova prava i slobode.

                     (10)

                     Može biti nužno zaštititi povjerljivost člana osoblja koji je kontaktirao povjerljive savjetnike Ureda BEREC-a u kontekstu postupka za uznemiravanje. U takvom slučaju, ured BEREC-a može odlučiti ograničiti pristup identitetu, izjavama i ostalim osobnim podatcima navodne žrtve, navodnog počinitelja uznemiravanja i drugih uključenih osoba, kako bi zaštitio njihova prava i slobode.

                     (11)

                     Ured BEREC-a treba primijeniti ograničenja samo kada poštuju bit temeljnih prava i sloboda, te su strogo nužna i razmjerna mjera u demokratskom društvu. Ured BEREC-a treba pružiti opravdanja koja objašnjavaju temelje za ta ograničenja.

                     (12)

                     Na temelju načela odgovornosti, Ured BEREC-a treba voditi evidenciju o primjeni ograničenja.

                     (13)

                     Članak 25. stavak 6. Uredbe obvezuje voditelja obrade da obavijesti ispitanike o glavnim razlozima na kojima se zasniva primjena ograničenja i njihovom pravu da podnesu prigovor Europskom nadzorniku za zaštitu podataka.

                     (14)

                     Sukladno članku 25. stavku 8. Uredbe, Ured BEREC-a može odgoditi, izostaviti ili uskratiti pružanje informacija ispitaniku o razlozima primjene ograničenja ako bi to na bilo koji način otklonilo učinak ograničenja. Ured BEREC-a treba procijeniti na pojedinačnoj osnovi bi li priopćavanje ograničenja otklonilo njegov učinak.

                     (15)

                     Ured BEREC-a treba ukinuti ograničenje čim više ne postoje uvjeti koji opravdavaju to ograničenje, te redovito procjenjivati te uvjete.

                     (16)

                     U svrhu jamstva najveće zaštite prava i sloboda ispitanika te u skladu s člankom 44. stavkom 1. Uredbe, Službenik za zaštitu podataka treba biti pravovremeno informiran o svim primijenjenim ograničenjima i potvrditi sukladnost s ovom Odlukom.

                     (17)

                     Primjena gore navedenih ograničenja ne dovodi u pitanje moguću primjenu odredbi članka 16. stavka 5. i članka 17. stavka 4. Uredbe, koje se odnose, redom, na ispitanikovo pravo na informiranje ako podatci nisu pribavljeni od ispitanika, te na ispitanikovo pravo pristupa.

                     (18)

                     Europski nadzornik za zaštitu podataka („EDPS”) je konzultiran 27. svibnja 2019.,

               DONIO JE OVU ODLUKU:

            Članak 1.
            Predmet i područje primjene
            Ova Odluka propisuje pravila koja se odnose na uvjete pod kojima Ured BEREC-a može ograničiti primjenu članaka od 14. do 20., 35. i 36., kao i njezinog članka 4. na temelju članka 25. Uredbe.

            Članak 2.
            Ograničenja

               1.   U skladu s člankom 25. stavkom 1. Uredbe, Ured BEREC-a može ograničiti primjenu članaka od 14. do 20., članaka 35. i 36. te članka 4. Uredbe u mjeri u kojoj njezine odredbe odgovaraju pravima i obvezama predviđenima u člancima od 14. do 20. ako:

                           (a)

                           provodi administrativne istrage, preddisciplinske, disciplinske i postupke suspenzije, na osnovu Priloga IX. Pravilniku o osoblju za dužnosnike Europske unije i Uvjeta zaposlenja ostalih službenika Europske unije i u skladu s Odlukom MC/2012/3 Upravnog odbora Ureda Tijela europskih regulatora za elektroničke komunikacije (Ured BEREC-a) koja propisuje opće provedbene odredbe o provedbi administrativnih istraga i disciplinskih postupaka, što podrazumijeva obradu informacija, uključujući osobne podatke. Odgovarajuća ograničenja mogu se temeljiti na članku 25. stavku 1. točkama (c), (g) i (h) Uredbe;

                           (b)

                           osigurava da osoblje Ureda BEREC-a može povjerljivo izvijestiti o činjenicama kada vjeruje da postoje ozbiljne nepravilnosti u poštivanju Odluke br. MC/2018/11 Upravnog odbora Ureda Tijela europskih regulatora za elektroničke komunikacije (Ured BEREC-a) koja propisuje smjernice za zviždanje u Uredu BEREC-a. Odgovarajuća ograničenja mogu biti zasnovana na članku 25. stavku 1. točki (h) Uredbe;

                           (c)

                           osigurava da osoblje Ureda BEREC-a može povjerljivo izvijestiti povjerljive savjetnike u kontekstu postupka protiv zlostavljanja u skladu s Odlukom br. MC/2016/15 Upravnog odbora Ureda Tijela europskih regulatora za elektroničke komunikacije (Ured BEREC-a) o politici zaštite dostojanstva osobe i sprječavanju psihološkog zlostavljanja i seksualnog zlostavljanja. Odgovarajuća ograničenja mogu biti zasnovana na članku 25. stavku 1. točki (h) Uredbe;

               2.   Kategorije podataka uključuju identifikacijske podatke fizičke osobe, podatke za kontakt, profesionalne uloge i zadatke, informacije o privatnom i profesionalnom ponašanju i rezultatima te financijske podatke.

               3.   Svako ograničenje mora poštovati bit temeljnih prava i sloboda te biti nužno i razmjerno u demokratskom društvu.

               4.   Ispitivanje nužnosti i razmjernosti provodi se na pojedinačnoj osnovi prije primjene ograničenja. Ograničenja moraju biti ograničena na ono što je strogo nužno za postizanje postavljenih ciljeva uzimajući u obzir rizike za prava i slobode ispitanika.

               5.   Ured BEREC-a dužan je podnijeti, u svrhu odgovornosti, evidenciju koja opisuje razloge za primijenjena ograničenja, temelje iz popisa u točki 1. koji se primjenjuju, te ishod ispitivanja nužnosti i razmjernosti. Te evidencije bit će dijelom ad hoc registra, koji se na zahtjev stavlja na raspolaganje Europskom nadzorniku za zaštitu podataka. Povremeno se mora na raspolaganje staviti izvješće o primjeni članka 25. Uredbe.

            Članak 3.
            Rizici za prava i slobode ispitanika
            Procjena rizika za prava i slobode ispitanika čiji osobni podatci mogu biti predmet ograničenja, kao i njihov rok zadržavanja, navodi se u evidenciji odgovarajućih aktivnosti obrade u skladu s člankom 31. Uredbe i, ako je primjenjivo, u odgovarajućoj procjeni utjecaja zaštite podataka na osnovu članka 39. Uredbe.

            Članak 4.
            Rokovi pohrane i zaštitne mjere
            Ured BEREC-a dužan je provesti zaštitne mjere u svrhu sprječavanja zloupotrebe osobnih podataka koji mogu biti predmet ograničenja ili sprječavanja nezakonitog pristupa istima ili sprječavanja njihova prijenosa. Te zaštitne mjere uključuju tehničke i organizacijske mjere i detaljno se, prema potrebi, razrađuju u unutarnjim odlukama, postupcima i provedbenim pravilima Ureda BEREC-a. Zaštitne mjere uključuju:

                        (a)

                        prikladnu definiciju uloga, odgovornosti i postupovnih koraka;

                        (b)

                        ako je primjenjivo, sigurno elektroničko okružje koje sprječava neovlaštenim osobama nezakonit ili slučajan pristup elektroničkim podatcima ili prijenos tih podataka neovlaštenim osobama;

                        (c)

                        ako je primjenjivo, sigurnu pohranu i obradu papirnatih dokumenata;

                        (d)

                        obvezno praćenje ograničenja i povremenu reviziju, koja se provodi najmanje svakih šest mjeseci. Revizija se također mora provesti ako se promijene bitni elementi predmeta u obradi. Ograničenja se ukidaju čim okolnosti koje ih opravdavaju više nisu primjenjive.

            Članak 5.
            Informiranje službenika za zaštitu podataka i preispitivanje koje provodi

               1.   Službenik za zaštitu podataka Ureda BEREC-a mora biti obaviješten bez nepotrebne odgode uvijek kada su prava ispitanika ograničena u skladu s ovom Odlukom i mora mu biti pružen pristup evidenciji i svim dokumentima koji potkrepljuju činjenične i pravne elemente.

               2.   Službenik za zaštitu podataka Ureda BEREC-a može zatražiti preispitivanje primjene ograničenja. Ured BEREC-a mora obavijestiti svojeg Službenika za zaštitu podataka o ishodu traženog preispitivanja.

               3.   Uključivanje Službenika za zaštitu podataka Ureda BEREC-a u postupak ograničenja, uključujući razmjene informacija, mora biti evidentirano u prikladnom obliku.

            Članak 6.
            Informiranje ispitanika o ograničenjima njihovih prava

               1.   Ured BEREC-a dužan je uključiti u obavijesti o zaštiti podataka objavljene na svojem mrežnom mjestu opće informacije dane ispitanicima, koje se odnose na moguća ograničenja prava svih ispitanika opisanih u članku 2. stavku 1. ove Odluke. Informacije obuhvaćaju prava koja mogu biti ograničena, razloge i moguće trajanje ograničenja.

               2.   Uz to, Ured BEREC-a dužan je obavijestiti pojedinačne ispitanike o postojećim ili budućim ograničenjima njihovih prava bez nepotrebne odgode i u pisanom obliku, kako je daljnje određeno u člancima 7., 8. i 9. ove Odluke.

            Članak 7.
            Pravo na informiranje ispitanika i priopćavanje o povredi podataka

               1.   Ako u kontekstu aktivnosti navedenih u ovoj Odluci Ured BEREC-a ograniči u cijelosti ili djelomično njihova prava navedena u člancima 14. do 16. i članku 35. Uredbe, ispitanici moraju biti obaviješteni o načelnim razlozima na kojima je zasnovana primjena ograničenja, te o njihovom pravu na podnošenje pritužbe Europskom nadzorniku za zaštitu podataka, kao i na traženje pravnog lijeka pred Sudom Europske unije.

               2.   Ured BEREC-a može odgoditi, izostaviti ili uskratiti pružanje informacija o razlozima ograničenja navedeno u točki 1. sve dok bi to poništavalo učinak ograničenja. Ova procjena provodi se u pojedinačnim predmetima.

            Članak 8.
            Pravo ispitanika na ispravak, brisanje i ograničavanje obrade

               1.   Ako u kontekstu aktivnosti navedenih u ovoj Odluci Ured BEREC-a ograniči, u cijelosti ili djelomično, pravo na pristup osobnim podatcima, pravo na ispravak, brisanje, te ograničenje obrade, kako su navedeni u člancima od 17. do 20. Uredbe, dužan je obavijestiti dotičnog ispitanika, u svojem odgovoru na njegov zahtjev, o načelnim razlozima na kojima se zasniva primjena ograničenja, te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka pred Sudom Europske unije,

               2.   Ured BEREC-a može odgoditi, izostaviti ili uskratiti pružanje informacija o razlozima ograničenja, kako je navedeno u točki 1., ako bi to poništilo učinak ograničenja. Ova procjena provodi se na pojedinačnoj osnovi.

            Članak 9.
            Povjerljivost elektroničkih komunikacija

               1.   Ured BEREC-a, u iznimnim okolnostima, te u skladu s odredbama i razlozima Direktive 2002/58/EZ Europskog parlamenta i Vijeća (4), može ograničiti pravo na povjerljivost elektroničkih komunikacija, kao što je navedeno u članku 36. Uredbe. U tom slučaju, Ured BEREC-a dužan je detaljno navesti okolnosti, temelje, odgovarajuće rizike i odnosne zaštitne mjere u posebnim unutarnjim pravilima.

               2.   Ako Ured BEREC-a ograniči pravo na povjerljivost elektroničkih komunikacija, dužan je obavijestiti predmetnog ispitanika, u svojem odgovoru na njegov zahtjev, o načelnim razlozima na kojima je zasnovana primjena ograničenja, te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka pred Sudom Europske unije.

               3.   Ured BEREC-a može odgoditi, izostaviti ili uskratiti pružanje informacija o razlozima ograničenja, kako je navedeno o točkama 1. i 2., sve dok bi to poništavalo učinak ograničenja. Ova procjena provodi se na pojedinačnoj osnovi.

            Članak 10.
            Stupanje na snagu
            Ova Odluka stupa na snagu na dan njezine objave u Službenom listu Europske unije.

            Sastavljeno u Rigi 10. rujna 2019.

                  Za Agenciju za potporu BEREC-u

               Jeremy GODFREY

                  Predsjednik Upravnog odbora

            (1)  SL L 321, 17.12.2018., str. 1.

            (2)  SL L 295, 21.11.2018., str. 39.

            (3)  Uredba (EEZ, Euratom, EZUČ) br. 259/68 Vijeća od 29. veljače 1968. o utvrđivanju Pravilnika o osoblju i Uvjeta zaposlenja ostalih službenika Europskih zajednica i kojom se uvode posebne mjere koje su privremeno primjenjive na dužnosnike Komisije (SL L 56, 4.3.1968., str. 1.).

            (4)  Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).


title: Odluka Komisije оd 25. ožujka 2020. kojom se upravljanje prihodima Inovacijskog fonda delegira Europskoj investicijskoj banci 2020/C 133/05

text:
                  24.4.2020

                  HR

                  Službeni list Europske unije

                  C 133/6

         ODLUKA KOMISIJE
         оd 25. ožujka 2020.
         kojom se upravljanje prihodima Inovacijskog fonda delegira Europskoj investicijskoj banci
         (2020/C 133/05)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (1), a posebno njezin članak 10.a stavak 8. četvrti podstavak,
         uzimajući u obzir Delegiranu uredbu Komisije (EU) 2019/856 оd 26. veljače 2019. o dopuni Direktive 2003/87/EZ Europskog parlamenta i Vijeća u pogledu funkcioniranja Inovacijskog fonda (2), a posebno njezin članak 20. stavak 3.,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (3), a posebno njezin članak 62. stavak 1. točku (c) podtočku iii.,
         budući da:

                     (1)

                     Inovacijski fond osnovan člankom 10.a stavkom 8. Direktive 2003/87/EZ sljednik je programa NER300. Detaljna pravila funkcioniranja Inovacijskog fonda utvrđena su Delegiranom uredbom (EU) 2019/856.

                     (2)

                     Inovacijskom fondu osigurat će se, među ostalim, prihodi od 450 milijuna emisijskih jedinica koje su monetizirane na zajedničkoj dražbovnoj platformi u skladu s Uredbom Komisije (EU) br. 1031/2010 (4). Prodaja emisijskih jedinica na dražbi progresivno će se odvijati u nadolazećim godinama. Inovacijskom fondu prenijet će se i dio neutrošenih sredstava programa NER300.

                     (3)

                     U članku 19. stavku 3. Uredbe (EU) 2019/856 navodi se da prihodi Inovacijskog fonda čine vanjske namjenske prihode u smislu članka 21. Uredbe (EU, Euratom) 2018/1046 („Financijska uredba”). Ti će se prihodi usmjeravati kroz proračun Unije.

                     (4)

                     U članku 3. točki (c) koja se tumači u vezi s uvodnom izjavom 13. Delegirane uredbe (EU) 2019/856 navodi se da bi prihodima Inovacijskog fonda, uključujući prihode od emisijskih jedinica, trebalo upravljati u skladu s ciljevima Direktive 2003/87/EZ.

                     (5)

                     U uvodnoj izjavi 16. Delegirane uredbe (EU) 2019/856 navodi se da bi Inovacijski fond trebalo implementirati u skladu s načelima dobrog financijskog upravljanja kako je utvrđeno u Financijskoj uredbi.

                     (6)

                     U skladu s člankom 24. stavkom 1. Uredbe (EU) br. 1031/2010 (5), Europska investicijska banka (EIB) je dražbovatelj koji će od 2021. prodavati emisijske jedinice na dražbi za Inovacijski fond, ali i za Modernizacijski fond, osnovan Direktivom 2003/87/EZ.

                     (7)

                     EIB je upravljao prihodima programa NER300. EIB zasad upravlja i neiskorištenim sredstvima programa NER300, koja će dijelom biti prenesena na Inovacijski fond. Poželjno je osigurati kontinuitet procesa ulaganja i omogućiti optimalan prijenos imovine. Osim toga, EIB je u provedbi programa NER300 stekao dragocjeno iskustvo provedbe strategije upravljanja imovinom u kojoj se vodi računa o povezanim novčanim tokovima.

                     (8)

                     EIB-u je povjereno upravljanje prihodima Modernizacijskog fonda. Ako isti upravitelj upravlja imovinom Inovacijskog fonda i Modernizacijskog fonda, vjerojatno je da će se postići sinergije i ekonomija razmjera.

                     (9)

                     Komisija zato namjerava EIB-u delegirati zadaće koje se odnose na upravljanje prihodima Inovacijskog fonda. Za to je, u skladu s člankom 20. stavkom 3. Delegirane uredbe (EU) 2019/856, potrebno da Komisija i EIB sklope sporazum u kojem se utvrđuju konkretni uvjeti pod kojima bi EIB trebao obavljati te zadaće, u skladu s načelima dobrog financijskog upravljanja kako je utvrđeno u Financijskoj uredbi.

                     (10)

                     Taj bi sporazum osobito trebao sadržavati konkretne odredbe o: i. detaljnim pravilima postupka monetizacije u skladu s Uredbom (EU) br. 1031/2010; ii. detaljnim pravilima za prijenos sredstava koji će Komisiji omogućiti pravovremenu provedbu operacija Inovacijskog fonda; iii. izračunu naknada za upravljanje imovinom; iv. učestalosti, sadržaju i formatu izvještavanja; v. računovodstvenim obvezama; vi. strategiji ulaganja koja se primjenjuje na upravljanje prihodima Inovacijskog fonda,

               ODLUČILA JE:

            Članak 1.
            Delegiranje upravljanja prihodima Inovacijskog fonda Europskoj investicijskoj banci

               1.   Upravljanje prihodima Inovacijskog fonda delegira se Europskoj investicijskoj banci (EIB) uz uvjet sklapanja sporazuma o doprinosu iz članka 2.

               2.   EIB-u se povjerava upravljanje sljedećim prihodima Inovacijskog fonda:

                           (a)

                           prihodima od emisijskih jedinica monetiziranih na zajedničkoj dražbovnoj platformi u skladu s Uredbom (EU) br. 1031/2010;

                           (b)

                           svom imovinom iz prijenosa Inovacijskom fondu, uključujući neisplaćene prihode iz drugog poziva u okviru programa NER300.

            Članak 2.
            Sporazum o doprinosu

               1.   Komisija i EIB sklapaju sporazum o doprinosu u kojem se utvrđuju konkretni uvjeti pod kojima je EIB dužan izvršavati svoje zadaće koje se odnose na upravljanje prihodima Inovacijskog fonda i monetizaciju emisijskih jedinica.

               2.   Sporazum o doprinosu mora biti odraz potrebne bliske i transparentne suradnje Komisije i EIB-a. Sporazum mora sadržavati detaljna pravila kojima se jamči njihovo postupanje u skladu s načelima dobrog financijskog upravljanja utvrđenim u Financijskoj uredbi. Dužni su postupati i u skladu s važećim administrativnim sporazumima, osobito s Financijskim i administrativnim okvirnim sporazumom između Europske unije i Europske investicijske banke i Trostranim sporazumom između Europske komisije, Europskoga revizorskog suda i Europske investicijske banke.

               3.   U sporazumu o doprinosu osobito se utvrđuje sljedeće:

                           (a)

                           detaljna pravila monetizacije emisijskih jedinica u skladu s Uredbom (EU) br. 1031/2010;

                           (b)

                           detaljna pravila prijenosa sredstava između EIB-a i Komisije, koja će Komisiji omogućiti brzo povlačenje prihoda Inovacijskog fonda da bi odgovorila na potrebe financiranja projekata;

                           (c)

                           naknadu EIB-u na temelju troškova za monetizaciju emisijskih jedinica, upravljanje prihodima Inovacijskog fonda i s time povezane zadaće. Ta naknada na temelju troškova utvrđuje se na temelju dokumentiranih dokaza o pruženim uslugama;

                           (d)

                           mjesečne izvještaje EIB-a Komisiji u formatu koji utvrdi Komisija. To će Komisiji omogućiti da ispuni svoje obveze praćenja i izvještavanja u skladu s člankom 23. Delegirane uredbe (EU) 2019/856;

                           (e)

                           strategiju ulaganja koja se primjenjuje na upravljanje prihodima od imovine Inovacijskog fonda. Konkretno, i. cilj strategije ulaganja treba biti stabilan povrat u skladu sa zaštitom vrijednosti prihoda koji će EIB-u omogućiti da u cijelosti i brzo izvrši sve tražene isplate u skladu s vremenskim horizontom ulaganja fonda; ii. EIB predlaže strategiju ulaganja, a Komisija je odobrava nakon što dobije pozitivnu preporuku svojeg računovodstvenog službenika. Strategija ulaganja donosi se prije početka operacija Inovacijskog fonda; iii. strategija ulaganja bit će formulirana u smislu predložene raspodjele imovine na kategorije prihvatljivih ulaganja i prijedloga referentne vrijednosti. Ta se referentna vrijednost utvrđuje u skladu s najboljim primjerima iz prakse, vodeći računa o vremenskom horizontu ulaganja, prihvatljivim ulaganjima, ciljevima i toleranciji rizika za Inovacijski fond; iv. Komisija radi bržeg donošenja strategije ulaganja dostavlja procijenjene rokove za potrebna financijska sredstva za projekte koji će se financirati sredstvima Inovacijskog fonda; v. EIB strategiju ulaganja revidira barem jednom godišnje ili prema potrebi, ovisno o promjenama profila novčanih tokova; vi. EIB jednom godišnje ili na zahtjev dostavlja Komisiji strategiju ulaganja i rezultate portfelja;

                           (f)

                           detaljna pravila prema kojima EIB Komisiji dostavlja revidirane financijske izvještaje Inovacijskog fonda za svaku financijsku godinu, u skladu s člankom 23. stavkom 7. Delegirane uredbe (EU) 2019/856;

                           (g)

                           detaljna pravila za suradnju EIB-a s Revizorskim sudom Europske unije, Europskim uredom za borbu protiv prijevara i Uredom europskog javnog tužitelja, u skladu s pravom Unije.

               4.   Sporazum stupa na snagu nakon što ga potpišu Komisija i EIB.

            Sastavljeno u Bruxellesu 25. ožujka 2020.

                  Za Komisiju

               Johannes HAHN

                  Član Komisije

            (1)  SL L 275, 25.10.2003., str. 32.

            (2)  SL L 140, 28.5.2019., str. 6.

            (3)  SL L 193, 30.7.2018., str. 1.

            (4)  Uredba Komisije (EU) br. 1031/2010 od 12. studenoga 2010. o rasporedu, upravljanju i drugim aspektima dražbi emisijskih jedinica stakleničkih plinova u skladu s Direktivom 2003/87/EZ Europskog parlamenta i Vijeća o uspostavi sustava trgovanja emisijskim jedinicama stakleničkih plinova unutar Unije (SL L 302, 18.11.2010., str. 1.).

            (5)  Delegirana uredba Komisije (EU) 2019/1868 оd 28. kolovoza 2019. o izmjeni Uredbe (EU) br. 1031/2010 radi usklađivanja prodaje emisijskih jedinica na dražbi s pravilima ETS-a EU-a za razdoblje od 2021. do 2030. i s klasifikacijom emisijskih jedinica kao financijskih instrumenata u skladu s Direktivom br. 2014/65/EU Europskog parlamenta i Vijeća (SL L 289, 8.11.2019., str. 9.)


title: Odluka Vijeća od 26. lipnja 2020. o imenovanju sedam članova Upravnog odbora Europske agencije za sigurnost hrane 2020/C 218 I/01

text:
                  2.7.2020

                  HR

                  Službeni list Europske unije

                  CI 218/1

         ODLUKA VIJEĆA
         od 26. lipnja 2020.
         o imenovanju sedam članova Upravnog odbora Europske agencije za sigurnost hrane
         (2020/C 218 I/01)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 25. stavak 1.,
         uzimajući u obzir popis kandidata koji je Vijeću u dopisu od 3. veljače 2020. dostavila Europska komisija,
         uzimajući u obzir mišljenje koje je u dopisu od 14. svibnja 2020. izrazio Europski parlament,
         budući da:

                     (1)

                     Od ključne je važnosti osigurati neovisnost, visoku znanstvenu kvalitetu, transparentnost i učinkovitost Europske agencije za sigurnost hrane. Također je neophodno osigurati suradnju tog tijela s državama članicama.

                     (2)

                     Mandat sedam članova Upravnog vijeća Europske agencije za sigurnost hrane istječe 30. lipnja 2020.

                     (3)

                     Popis koji je dostavila Komisija razmotren je s ciljem imenovanja sedam novih članova Upravnog vijeća Europske agencije za sigurnost hrane na temelju dokumentacije koju je dostavila Komisija te s obzirom na mišljenje koje je izrazio Europski parlament. Cilj je osigurati najviši standard stručnosti, širok raspon odgovarajućeg stručnog znanja, na primjer u upravljanju i javnoj upravi, te najširu moguću geografsku rasprostranjenost unutar Unije.

                     (4)

                     Člankom 25. stavkom 1. Uredbe (EZ) br. 178/2002 zahtijeva se da četiri člana Upravnog vijeća Europske agencije za sigurnost hrane imaju iskustva u radu u organizacijama koje predstavljaju potrošače i ostale interese u prehrambenom lancu. Mandat jednog člana Upravnog odbora s takvim iskustvom istječe 30. lipnja 2020. Tog bi člana stoga trebao zamijeniti član koji ima iskustva u radu u organizacijama koje predstavljaju potrošače i ostale interese u prehrambenom lancu.

                     (5)

                     Člankom 25. stavkom 2. Uredbe (EZ) br. 178/2002 propisuje se da mandat članova traje četiri godine te da se može jednom produljiti. Jedan od kandidata koji nema iskustva u radu s organizacijama koje predstavljaju potrošače ili ostale interese u prehrambenom lancu već je bio imenovan članom Upravnog odbora odlukama Vijeća od 20. travnja 2015. i 16. srpnja 2016. (2). Najprije je obnašao tu dužnost za preostalo vrijeme mandata člana koji je dao ostavku u trajanju od jedne godine i dva mjeseca, nakon čega je imenovan na puni četverogodišnji mandat. Tog bi člana stoga trebalo imenovati samo na razdoblje od dvije godine i deset mjeseci kako sveukupno trajanje njegova mandata ne bi premašilo osam godina,

               DONIJELO JE OVU ODLUKU:

            Članak 1.
            Sljedeće osobe imenuju se članovima Upravnog vijeća Europske agencije za sigurnost hrane za razdoblje od 1. srpnja 2020. do 30. lipnja 2024.:

                        —

                        g. Aivars BĒRZIŅŠ,

                        —

                        g. Georgi Kirilov GEORGIEV,

                        —

                        g. Ulrich HERZOG,

                        —

                        g. Didier HOUSSIN,

                        —

                        gđa Eleni IOANNOU-KAKOURI (3),

                        —

                        g. Giuseppe RUOCCO.

            Članak 2.
            Sljedeća osoba imenuje se članom Upravnog vijeća Europske agencije za sigurnost hrane za razdoblje od 1. srpnja 2020. do 30. travnja 2023.:

                        —

                        g. Michael WINTER.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 26. lipnja 2020.

                  Vijeće

                  Predsjednica

               A. METELKO-ZGOMBIĆ

            (1)  SL L 31, 1.2.2002., str. 1.

            (2)  Odluka Vijeća od 20. travnja 2015. o imenovanju člana Upravnog vijeća Europske agencije za sigurnost hrane (SL C 142, 29.4.2015., str. 1. i Odluka Vijeća od 16. lipnja 2016. o imenovanju sedam članova Upravnog vijeća Europske agencije za sigurnost hrane (SL C 223, 21.6.2016., str. 7.).

            (3)  Iskustvo u radu u organizacijama koje predstavljaju potrošače.


Odluka Komisije od 28/05/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9447 - HITACHI / ABB (POWER GRID DIVISION)) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 06/07/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9874 - TOKYO CENTURY CORPORATION / NIPPON TELEGRAPH AND TELEPHONE CORPORATION / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 10/07/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9868 - RAYTHEON TECHNOLOGIES CORPORATION / SAUDI ARABIAN OIL COMPANY / MIDDLE EAST CYBER SERVICES JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 06/04/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9439 - WARNER BROS / UNIVERSAL / HOME ENTERTAINMENT / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)